ประมูลรถหรูกรมศุลล่ม! ขนส่งไม่จดทะเบียนให้หวั่นเลี่ยงภาษี
ประมูลรถของกลางกรมศุลล่ม กรมขนส่งแจ้งด่วนไม่จดทะเบียนให้ หวั่นเป็นรถเลี่ยงภาษีโดยอาศัยช่องทางการประมูล
28 มิ.ย. 2560

ประมูลรถของกลางกรมศุลล่ม กรมขนส่งแจ้งด่วนไม่จดทะเบียนให้ หวั่นเป็นรถเลี่ยงภาษีโดยอาศัยช่องทางการประมูล
นายชัยยุทธ คำคุณ รองอธิบดีกรมศุลกากร เปิดเผยว่า กรมศุลกากรได้ยกเลิกการประมูลขายทอดตลอดรถยนต์และรถจักรยานยนต์ของกลาง 315 คัน ที่จะมีขึ้นในวันที่ 29 มิ.ย. 2560 นี้ เนื่องจากกรมการขนส่งทางบกได้ทำหนังสือด่วนถึงกรมศุลกากรเมื่อวันที่ 27 มิ.ย. 2560 ว่า รถที่จะประมูลส่วนใหญ่กรมขนส่งไม่สามารถจดทะเบียนให้ได้ เพราะจะเป็นช่องทางนำเข้ารถยนต์หลบเลี่ยงภาษี หรือ การนำเข้ารถมาไม่ถูกต้อง โดยอาศัยช่องทางการประมูลขายทอดตลาดรถยนต์ของกลางของกรมศุลกากร
ทั้งนี้ กรมการขนส่งทางบกแจ้งว่า รถยนต์ของกลาง 315 คัน มีรถยนต์เพียง 4 คันเท่านั้น ที่สามารถจดทะเบียนได้ เป็นรถยนต์โตโยต้า 2 คัน รถยนต์ฮอนด้า 1 คัน และรถยนต์นิสสัน 1 คัน
ที่ผ่านมาเมื่อวันที่ 26 มิ.ย.2560 กรมศุลกากร ได้แถลงข่าวว่ารถยนต์และรถจักรยานยนต์ที่มาประมูลครั้งนี้มี 315 คัน มีราคาการเปิดประมูลสูงสุด ได้แก่ ลำดับที่ 153 ยี่ห้อ FERRARI รุ่น CALIFORNIA T ปี 2015 เปิดประมูลด้วยราคา 20.62 ล้านบาท และ ลำดับที่ 170 ยี่ห้อ ASTON MARTIN รุ่น DB9 SPIDER ปี 2013 เปิดประมูลด้วยราคา 20.08 ล้านบาท รถจักยานยนต์ที่มีราคา การเปิดประมูลสูงที่สุด ได้แก่ ลำดับที่ 164 ยี่ห้อ HARLEY DAVIDSON รุ่น ELECTRA GLIDE ปี 2013 เปิดประมูลด้วยราคา 6.2 แสนบาท
นายชัยยุทธ กล่าวว่า เดิมกรมศุลกากรคาดว่าการประมูลขายทอดตลาดจะได้มีรายได้ไม่ต่ำกว่า 550 ล้านบาท ซึ่งต้องเร่งหารือกับกรมการขนส่งทางบกว่าจะหาทางแก้ไขอย่างไร เพราะหากประมูลไม่ได้ จะทำให้รัฐเสียรายได้และกรมศุลกากรมีภาระต้องดูแลของกลาง
ภาพประกอบจากแฟ้มภาพ